**Ministru kabineta noteikumu projekta “Nacionālā meža monitoringa noteikumi” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Nacionālā meža monitoringa noteikumi” ( turpmāk – noteikumu projekts ) mērķis ir papildināt spēkā esošos Ministru kabineta 2012. gada 3. aprīļa noteikumus Nr. 238 “Nacionālā meža monitoringa noteikumi”( turpmāk – noteikumi Nr.238) ar jaunu, uz zinātnisku pētījumu balstītu monitoringa veidu “Meža bioloģiskās daudzveidības monitorings”, kā arī precizēt pielikumā Nacionālā meža monitoringa programmas pārskatā norādāmo informāciju. Noteikumu projekts sagatavots, lai radītu tiesisku regulējumu uz zinātnisku metožu izmantošanas pamata balstītam jaunajam monitoringa veidam “Meža bioloģiskās daudzveidības monitorings”, kā arī papildinātajam monitoringa veidam ”Meža kaitēkļu un slimību monitorings” vai mežsaimniecības biotisko riska faktoru (slimību, kaitēkļu un briežu dzimtas dzīvnieku) monitoringam. Tā kā noteikumu Nr. 238 normas ir novecojušas un neatbilst reālajai situācijai, kā arī grozāmo normu apjoms pārsniegtu pusi no spēkā esošo noteikumu normu apjoma, ir sagatavots jauns noteikumu projekts. Noteikumu projekts stāsies spēkā nākamajā dienā pēc tā publicēšanas oficiālajā izdevumā “Latvijas Vēstnesis”. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Meža likuma 29.1 panta otrā daļa.Zemkopības ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Meža likuma 29.1 panta pirmo un otro daļu Latvijas Valsts mežzinātnes institūts “Silava” (turpmāk – institūts) visā valsts teritorijā īsteno nacionālo meža monitoringu (turpmāk – monitorings), iegūstot statistisko informāciju par meža resursu un meža veselības stāvokli, kā arī meža un vides faktoru (biotisko, abiotisko, antropogēno faktoru) mijiedarbību. Monitoringa saturu un kārtību nosaka Ministru kabinets.Noteikumos Nr. 238 noteikts, ka institūts īsteno: 1) meža resursu monitoringu, lai iegūtu informāciju par meža platības pārmaiņām, meža koksnes resursu struktūru un dinamiku, mežaudžu bojājumiem un atmirušo koksni un uzkrātu hronoloģisku informāciju par mežaudžu attīstības gaitu;2) pirmā un otrā līmeņa gaisa piesārņojuma ietekmes novērtēšanas monitoringu, lai novērtētu meža veselības stāvokli un tā pārmaiņas un noskaidrotu gaisa piesārņojuma un citu vides faktoru ietekmi uz meža ekosistēmām;3) meža kaitēkļu un slimību zinātnisko monitoringu, lai iegūtu operatīvu informāciju par bīstamāko meža kaitēkļu un slimību izplatību.Noteikumu projektā ir saglabāta lielākā daļa spēkā esošo noteikumu Nr. 238 tiesību normu, iekļaujot attiecīgus turpmāk minētos normu papildinājumus.Monitoringa izpildes laikā, zinātniekiem sadarbojoties ar meža nozares, kā arī citu nozaru speciālistiem, ir izveidots jauns monitoringa veids “Meža bioloģiskās daudzveidības monitorings”, kā arī monitoringa veids ”Meža kaitēkļu un slimību monitorings” ir papildināts ar informācijas ieguvi, apkopošanu un analīzi par briežu dzimtas dzīvnieku bojājumu un populācijas blīvuma novērtējumu. Tā kā gan briežu dzimtas dzīvnieku nodarītie bojājumi mežaudzēm, gan meža kaitēkļu un slimību radītie bojājumi mežaudzēm ir biotiska rakstura, noteikumu projekts paredz precizēt noteikumu Nr. 238 2.3. apakšpunktā ietvertā monitoringa veida nosaukumu, t.i., "mežsaimniecības biotisko riska faktoru monitorings".Mežsaimniecības biotisko riska faktoru monitoringa (slimību, kaitēkļu un briežu dzimtas dzīvnieku) mērķis ir iegūt informāciju par populāciju stāvokli un radīto bojājumu dinamiku, laikus prognozēt apdraudējumu mežsaimniecībai un sagatavot ieteikumus saimniecisko pasākumu plānošanai zaudējumu samazināšanai saistībā ar īstermiņā un ilgtermiņā sagaidāmajām klimata pārmaiņām. Monitoringa rezultātus izmanto meža īpašnieki un meža īpašuma apsaimniekotāji, valsts pārvaldes un zinātniskās iestādes. Mežsaimniecības biotisko riska faktoru monitorings nodrošina statistisko informāciju par mežsaimniecības biotiskā riska izplatību mežā un tā kaitējuma mērogu un pārmaiņām laikā. Informācija par briežu dzimtas dzīvnieku bojājumiem meža ekosistēmās izmantojama analīzei saistībā ar meža resursu stāvokli un dinamiku attiecīgajā reģionā, zemes lietotāju saimniecisko darbību (mežsaimniecība, lauksaimniecība, transporta infrastruktūra), aizsardzības pasākumiem pret koku bojāšanu, savvaļas dzīvnieku sugu daudzveidību (starpsugu konkurence, plēsēji), medījamo pārnadžu populāciju struktūru un dinamiku, medību slodzi un dzīvnieku piebarošanu, kā arī medību tiesību izmantošanu un apriti.Briežu dzimtas dzīvnieku radītie bojājumi un populācijas blīvums tiek novērtēts parauglaukumos, tos uzskaitot, lai novērtētu staltbrieža, stirnas un aļņa populācijas un to nodarītos bojājumus priežu, egļu un apšu kokaudzēm.Noteikumu projekta 2.4. apakšpunktā iekļauts jauns monotoringa veids – meža biologiskās daudzveidības monitorings. Meža bioloģiskās daudzveidības monitoringa mērķis ir sniegt meža nozarei informāciju par atsevišķiem svarīgiem meža bioloģiskās daudzveidības aspektiem, iegūt fona informāciju par bioloģiskās daudzveidības stāvokli un novērtēt pārmaiņu nacionālā līmenī, lai nodrošinātu ilgtspējīgu Latvijas meža apsaimniekošanu. Meža bioloģiskās daudzveidības monitorings papildina Vides un reģionālās attīstības ministrijas Vides monitoringa programmā īstenoto Bioloģiskās daudzveidības monitoringa programmu. Informācija par meža bioloģiskās daudzveidības stāvokli un tās pārmaiņu novērtējumu nepieciešama arī oficiālās meža resursu statistiskas vajadzībām un starptautisko ziņojumu sniegšanai.Meža bioloģiskās daudzveidības monitoringa informācija tiek iegūta ģenētiskā, ekosistēmas un ainavu līmenī.Meža koku sugu ģenētiskās daudzveidības novērtēšanā tiek iegūta informācija par ģenētisko resursu mežaudzēm, sēklu plantāciju mežaudzēm. Ģenētiskā līmeņa monitoringa mērķis biološiskās daudzveidības izpētes programmā ir novērtēt meža ģenētisko resursu mežaudzes ģenētisko daudzveidību un diferenciāciju, kā arī no sēklu plantācijām iegūto sēklu partiju ģenētisko daudzveidību.Ar bioloģiskās daudzveidības monitoringu sugu un ekosistēmu līmenī tiek iegūts augu sabiedrības un epifītu novērtējums meža resursu monitoringa parauglaukumos, kā arī bioloģiskajai daudzveidībai nozīmīgu struktūru – atmirušās koksnes un ar kokiem saistītu mikrodzīvotņu – novērtējums.Bioloģiskās daudzveidības monitoringā vērtējot ainavu, tiek iegūts ainavas telpiskā raksta klašu stāvokļa un pārmaiņu novērtējums un meža savienojamības novērtējums.Noteikumu projekts paredz precizēt noteikumu Nr. 238 3. punktu, iekļaujot prasību par to, ka meža resursu monitoringa informāciju iegūst piecu gadu ciklā. Meža resursu vērtējums ar statistikas metodēm notiek piecu gadu inventarizācijas ciklā. Piecu gadu cikla laikā dabā tiek apsekoti un uzmērīti pilnīgi visi parauglaukumi. Viens cikls ietver piecu gadu periodu. 2019. gadā ir uzsākts IV cikls par periodu no 2019. līdz 2023. gadam. Kopā Latvijā ir izvietoti 16 157 parauglaukumi. Parauglaukumu tīkls tiek izveidots pēc sistemātiskas izvietojuma shēmas ar nejauši izvēlētu sākumpunktu. Katrs parauglaukums tiek uzmērīts vienu reizi viena meža resursu monitoringa pilna cikla laikā, t.i., vienu reizi piecos gados.Lai institūts nodrošinātos pret iespējamo risku, ko var radīt parauglaukumu koordināšu un monitoringa mērījumos iegūto datu publiska pieejamība un datu izmantošana ļaunprātīgos nolūkos, kā arī datu nepareiza interpretācija, monitoringam zaudējot savu nozīmi, ar noteikumu projekta 4. punktu tiek ieviesta norma, kas paredz, ka iepriekšminētie dati nav publiski pieejami un institūts tos neizpauž.Noteikumu projekta 11. punktā noteikts, kā iegūst informāciju meža bioloģiskās daudzveidības monitoringā. Noteikumu projekta 14. punkts paredz precizēt institūta iesniedzamo pārskatu un informācijas iesniegšanas termiņus, kā arī noteikuma projekta 15. punktā noteikts, ka institūta sagatavoto un reizi piecos gados iesniedzamo publisko ziņojumu Zemkopības ministrijā iesniedz gada laikā pēc piecu gadu cikla beigām. Meža resursu monitoringa pirmais cikls (2004.–2008. g.) tika uzsākts 2004. gadā. Pēc ceturtā piecu gadu cikla (2019.–2023.g.) gada beigām institūtam publiskais ziņojums būs jāiesniedz 2024. gadā. Ziņojumā apkopoto datu aprēķins dod nozīmīgu informāciju par meža resursu dinamiku pēdējā piecgadē kopumā, kā arī par pārmaiņām pārējo ciklu laikā. Noteikumu projekta 17. punktā paredzēts termiņš līdz 2021. gada 30. decembrim, līdz kuram institūtam ir jāizstrādā mežsaimniecības biotisko riska faktoru monitoringa metodika un meža bioloģiskās daudzveidības monitoringa metodika. Noteikumu projekta 18. punktā noteikts, ka noteikumi Nr. 238 zaudēs spēku .Ar noteikumu projektu nacionālā meža monitoringa sistēma nodrošina mērķtiecīgu, sistemātisku statistiski precīzu pamatdatu ieguvi, kas ir pamats ikgadējo ziņojumu sagatavošanai nacionālajā un starptautiskajā līmenī. Tiek iegūta informācija par meža resursu un meža veselības stāvokli, par meža platības pārmaiņām, meža koksnes resursu struktūru un dinamiku, mežaudžu bojājumiem, atmirušo koksni, par pirmā un otrā līmeņa gaisa piesārņojumu, meža kaitēkļiem un slimībām, kā arī meža un vides (biotisko, abiotisko, antropogēno) faktoru mijiedarbību. Šie hronoloģiski uzkrātie dati par meža nozari sniedz informāciju par mežaudžu attīstības gaitu, ļauj novērtēt meža veselības stāvokli un tā pārmaiņas, noskaidrot gaisa piesārņojuma un citu vides faktoru ietekmi uz meža ekosistēmām, kā arī iegūt operatīvu informāciju par bīstamāko kaitēkļu un slimību izplatību. |
|  3. | Projekta izstrādē iesaistītās institūcijas un publiskas personas kapitālsabiedrības | Zemkopības ministrija un Latvijas Valsts mežzinātnes institūts "Silava" |
| 4. | Cita informācija | Pētījums par bioloģisko daudzveidību ģenētiskā, sugu un ekosistēmu līmenī un ainavu līmenī tiek nodrošināts par Zemkopības ministrijai valsts pamatbudžeta programmas 24.00.00 “Meža resursu ilgtspējības saglabāšana” apakšprogrammai 24.02.00 „Valsts atbalsta pasākumi meža nozarē” piešķirtajiem valsts budžeta līdzekļiem (654 000 *euro*). |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts tieši ietekmē Latvijas Valsts mežzinātnes institūtu “Silava”, jo institūts ir monitoringa izpildītājs. Tas netieši ietekmēs arī sabiedrību kopumā, jo tai būs nepieciešams iegūt statistiski ticamu informāciju par Latvijas meža resursu un meža veselības stāvokli: mežzinātnes darbiniekiem monitoringa dati būs vajadzīgi zinātniskās pētniecības projektu, starptautiskās zinātniskās sadarbības un zinātnieku mobilitātes veicināšanai, mežrūpniecības pārstāvjiem būs vajadzīga precīza informācija par Latvijas meža koksnes resursu apjomu un prognozes par to potenciālo pieejamību nākotnē, un meža īpašniekiem vai tiesiskajiem valdītājiem, kuru īpašumus var apdraudēt slimību un kaitēkļu invāzija, vajadzīgs operatīvs meža veselības stāvokļa novērtējums meža aizsardzības preventīvo pasākumu plānošanai. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektam nav ietekmes uz administratīvo slogu. |
| 3. | Administratīvo izmaksu monetārs novērtējums | Nerada slogu, jo neparedz jaunas un nesadārdzina esošās administratīvās procedūras. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | No 2021. gada 31. marta līdz 14. aprīlim Zemkopības ministrijas tīmekļvietnē bija publicēts noteikumu projekts (<https://www.zm.gov.lv/zemkopibas-ministrija/apspriesanas/ministru-kabineta-noteikumu-projekts-nacionala-meza-monitoringa-noteik?id=1020>), kā arī paziņojums par sabiedrības līdzdalību ([https://www.mk.gov.lv/lv/ministru-kabineta-diskusiju-dokumenti](https://eu-central-1.protection.sophos.com?d=mk.gov.lv&u=aHR0cHM6Ly93d3cubWsuZ292Lmx2L2x2L21pbmlzdHJ1LWthYmluZXRhLWRpc2t1c2lqdS1kb2t1bWVudGk=&i=NWZjZjllOTZmOTIxY2QwZTA1Mzk1OGNl&t=T0hpM1FGL1IrTWd6YjJyYkd5S0ZCdGF5ekJWR2tBdDJWQVgzTDlCSUNqZz0=&h=7fd499fab5514642a89879fdc29aea63)). |
| 3. | Sabiedrības līdzdalības rezultāti | Sabiedrības pārstāvju viedoklis par noteikumu projektu netika saņemts. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Zemkopības ministrija un Latvijas Valsts mežzinātnes institūta "Silava" |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar noteikumu projekta izpildi nav nepieciešams veidot jaunas, ne arī likvidēt vai reorganizēt esošas institūcijas. Noteikumu projekta izpilde neietekmēs institūcijām pieejamos cilvēkresursus. |
| 3. | Cita informācija | Nav. |

Zemkopības ministrs K. Gerhards

Ozola 67027118

Inga.Ozola@zm.gov.lv